35. schôdza NR SR - 5.deň - B. popoludní
Dátum: 2025-06-03
Poslanec: Hargaš, Ján (PS)
Druh vystúpenia: Vystúpenie

52. Ďakujem pekne za slovo, pán predsedajúci. Vážené kolegyne, vážení kolegovia v hojnom počte, teraz len pre tých, ktorí to nevidia, túto sálu, tak aktuálne opozícia masívne vyhráva nad koalíciou v počte poslancov v sále. Ak som správne rátal, opozičných nás je tu, myslím, že deväť, teraz jedna kolegyňa prišla, koaličných štyria, piati aj s pánom predsedajúcim a potom tu je taký hlúčik, ktorý tu na boku ešte diskutuje o školskom zákone. No tak skúsim presvedčiť, ja pevne verím, že všetci to pozerajú v kanceláriách, tak skúsim presvedčiť tých koaličných poslancov, ktorí tu nie sú, ale aj tých, ktorí tu sú. Čo vám poviem? Toto je podľa mňa dobrý zákon. Toto je dobrý zákon. A viete, že často počúvam v diskusiách, že aká sme my nekonštruktívna opozícia, šírime nenávisť a neviem, všetko možné nám tam rozprávate v tých diskusiách. A tuto máte krásny príklad konštruktívnej opozičnej práca. Vy ste v programovom vyhlásení vlády povedali, že chcete zaviesť predvyplnené daňové priznanie. Super! Tlieskam. Naozaj, to je niečo, taký sen už dlhodobo v digitalizácii tie krajiny, ktoré sú ďalej pred nami severské – Švédsko, Nórsko, Fínsko, Dánsko – tí to majú už desiatky rokov zavedené. Ja som sa potešil, keď som to uvidel v programovom vyhlásení vlády a povedal som si, že tak vám aj pomôžeme, keď to myslíte vážne, tak poďme na to. Takže tento zákon je o tom, aby sme to predvyplnené daňové priznanie zaviedli. A nie som tu prvýkrát, som tu už druhýkrát, pretože už pred rokom sme navrhovali tento zákon. Keby ste ho vtedy schválili, tak už tento rok by finančná správa mohla zbierať údaje na to, aby v marci ´26 predvyplnila daňové priznanie. Vtedy ste to neschválili, takže zase o rok som tu. Trochu sa obávam, že sa tu uvidíme aj ďalší rok, lebo zatiaľ som nevidel žiadnu legislatívnu iniciatívu z finančnej správy alebo z ministerstva financií, ktorá by riešila predvyplnené daňové priznanie. Čo je škoda. Naozaj si myslím, že keď chcete od nás, aby sme boli konštruktívna opozícia, tak tu je konštruktívny návrh, preto som sa prihlásil do rozpravy, aby ste na mňa mohli reagovať cez faktické poznámky, že čo vám na ňom vadí, čo sa vám na ňom nepáči, okrem toho, že je opozičný, neviem, čo vecne je na ňom zlé. Ja si myslím, že naozaj, toto by mohlo pomôcť ľuďom. A ako by to mohlo pomôcť ľuďom? No veľmi konkrétne. Dnes máme na Slovensku približne 150-tisíc ľudí, alebo 150-tisíc daňových priznaní typu A a B, ktoré sa podávajú, podávajú sa a ľudia musia manuálne prepisovať nejaké údaje z potvrdení od svojho zamestnávateľa do toho daňového priznania. A paradox je to preto, že všetky tie údaje tá finančná správa na konci dňa aj tak má. Hej? Čiže 150-tisíc ľudí minimálne nútime vypĺňať číselká z nejakého potvrdenia od zamestnávateľa do daňového priznania, aj keď finančná správa tie číselká už má a mohla by ich kľudne ona sama predvyplniť pre toho občana. O tom je predvyplnené daňové priznanie. Hej? Týka sa to ľudí, ktorí buď majú príjem iba zo závislej činnosti, čiže sú len zamestnanci a majú viacero zamestnávateľov, hej? Viete si to predstaviť, máte jedno zamestnanie, dve-tri dohody, neviem čo dohromady, a potom keď podávate daňové priznanie, sám za seba si ho podávate, tak musíte všetky tie potvrdenia si od zamestnávateľov vyzbierať a prepísať to číselko, tak na tomto zamestnaní som dostal takýto príjem, napíšem do daňového priznania, od tohto som na dohodu dostal takýto príjem, napíšem to do daňového priznania a takáto mravenčia robota je za tým. A nič z toho by ste nemuseli robiť. Tá druhá kategória, ktorej sa to týka, sú ľudia, ktorí napr. majú živnosť a popritom majú aj závislú činnosť. Čiže majú živnosť a ešte sú aj niekde zamestnaní alebo majú niekde dohodu. No tak aj títo ľudia, žiaľ, musia tie informácie o tých zamestnaniach a o tých dohodách do toho svojho daňového priznanie manuálne prepisovať. Aj keď by to tak nemuselo byť, pretože všetky tie údaje finančná správa má, alebo po miernej úprave zákona, ktorú navrhujeme, môže mať. To je celá pointa tohto zákona. Čiže predstavme si krásne zajtrajšky, ako by to mohlo fungovať. Žiaľ, už nie v marci ´26, lebo pred rokom ste neschválili tento náš návrh, takže bude to najskôr v marci ´27, lebo na to, aby sa to dalo spraviť, potrebujeme, aby finančná správa celý rok si tie údaje zhromažďovala, ktoré aj tak jej zamestnávatelia dávajú, ale v trochu inej štruktúre, takže potrebujeme zmeniť zákon, aby tá štruktúra sedela. Čiže najskôr v marci 2027 sa toho dočkáme, ak sa toho dočká aj táto koalícia, ak dovtedy vydrží. Lebo inak tento sľub z PVV neviem si predstaviť, ako splníte, naozaj. Sľúbili ste, že to bude, takže tento rok je ten posledný, kedy môžte vy prísť s nejakou legislatívnou iniciatívou, aby ste to do konca volebného obdobia stihli. Len dávam varovanie, že už tikajú hodinky. Máte tam sľub, zavedieme predvyplnené daňové priznanie. Ak ho chcete zaviesť, tak tento rok musíte schváliť ten zákon. Takže je čo? Čo je, jún? Už je jún, takže šesť mesiacov na to máte. No, už začínam byť skeptický. Takže možno by sa oplatilo zahlasovať za tento zákon, keďže my sme to už predložili druhýkrát. Takže to je tá pointa umožniť finančnej správe, čiže zasnívajme si tie krásne zajtrajšky. Predstavte si, že teda budete podávať daňové priznanie a namiesto toho, aby ste prepisovali manuálne číselká z jedného papiera do druhého papiera alebo do nejakého, z jedného papiera do elektronického systému, tak sa prihlásite na portál finančnej správy pod svojím menom a tam si už nájdete predvyplnené daňové priznanie, ktoré v zásade bude hovoriť, že my finančná správa máme od vašich zamestnávateľov takéto údaje, na základe nich vieme, koľko ste u nich zarobili a tým pádom sme vám predpripravili toto daňové priznanie. A ak ste mali ešte nejaký iný príjem, samozrejme, dajte nám o tom vedieť, možno o ňom nevieme my a vy viete, tak tu ho doplňte, ale v zásade, ak ste nemali žiaden príjem, tak my si myslíme, že takto je to správne, stačí trikrát kliknúť a je to podané. To by bolo super. Ale naozaj dá sa to spraviť, technické prostriedky na to máme, legislatívu tu máme teraz, hej, toto vieme schváliť. A môže to takto krásne fungovať od marca 2027. Aspoň o krôčik sa priblížime k tým krajinám, o ktorých tu už desiatky rokov snívame, že, Bože, bolo to super, keby sme boli ako tie severské krajiny, ktoré majú predvyplnené daňové priznanie. Takže naozaj technicky to realizovateľné je, legislatívne to spraviť vieme, pre tých zamestnávateľov to nebude žiadna administratívna záťaž navyše, pretože oni aj tak tie dáta na konci dňa tej finančnej správe odreportujú už dnes. My len hovoríme, aby ich reportovali priebežne počas roka a nie až na jeho konci, to je technikália, ale to nemusíme tu rozoberať. V zásade nie je tam žiadna dodatočná záťaž na zamestnávateľov, dokonca to možno uvítajú, že to nebudú musieť tie zúčtovania všetky robiť oni. V zásade ja si myslím, že win, win, win, win, win, win, win, win na všetkých možných stranách. Pre zamestnanca, pre zamestnávateľa, pre štát. Ešte k tomu, k tým benefitom pre štát, jeden benefit, ktorý napr. v dobe konsolidácie by sa nám mohol hodiť. Pretože dnes pri daňových priznaniach sa nám stáva to, že strašne veľa ľudí si nesprávne uplatňuje daňový bonus na dieťa, hej. Daňový bonus na dieťa, trošku ste ho okresali, ale stále tam je, nesprávne si ho tí partneri uplatňujú, hej. Uplatnia si ho obaja, aj keď teda to môže spraviť iba jeden a potom tam vznikajú duplicity a finančná správa na to príde až keď jej podáte to daňové priznanie. Celé je to nepríjemné. Napríklad, dám vám štatistiku, v roku 2022 si až šesťtisíc párov nesprávne uplatnilo daňový bonus. Šesťtisíc párov, hej. A celkovo išlo o chyby v sume 3,7 mil. To sú oficiálne dáta z finančnej správy. Čiže 3,7 mil., ktoré sa potom museli nejak riešiť, rozlúsknuť. Viete, úradník musel napísať rozhodnutie, vyzvať na vrátenie, neviem čo, medzi sebou si tam posielali papiere, aby sa to nejak vyriešilo. Tomuto všetkému by sa dalo vyhnúť. Dalo by sa tomu vyhnúť, pretože finančná správa by tie dáta mala už priebežne počas roka, takže by vedeli vopred upozorniť, že pozor, daňový bonus si uplatníte iba vy, lebo zároveň si ho zaškrtol aj váš partner, tak sa medzi sebou rýchlo dohodnite, skôr, ako príde termín daňového priznania. Čiže aj takýto benefit v čase konsolidácie asi by sa nám, asi by sa nám zišiel, aby sme nemuseli míňať drahocenný čas ľudí a úradníkov a zdroje, drahocenné zdroje štátu na to, aby sa riešili chyby, ktorým sa dá predísť. Chyby, ktorým sa dá predísť, keby sme tieto údaje efektívne využívali. To je asi za mňa všetko. Vidím, že som vyprovokoval jednu otázku z koaličných radov, to som veľmi rád. Snáď to neni omyl, lebo tu nevidím toho, kto sa má pýtať... (Prerušenie vystúpenia predsedajúcim.) Gašpar, Tibor, podpredseda NR SR Prepáčte, najprv upozorním tú skupinku. Prosím vás, trochu rušíte. Pán minister školstva... Hargaš, Ján, poslanec NR SR Budeme vás musieť rozsadiť, pán minister, ak ti to poviem tak tematicky. (Povedané s pobavením.) Gašpar, Tibor, podpredseda NR SR Pán poslanec Habánik, skúste ísť vonku za dvere, môžte pokračovať, lebo rušíte, poprosím vás. Dobre? Hargaš, Ján, poslanec NR SR Aj koaličných, aj opozičných, bez pardonu. Gašpar, Tibor, podpredseda NR SR Bez mihnutia oka, áno. Hargaš, Ján, poslanec NR SR Bez mihnutia oka a rozsadiť. Gašpar, Tibor, podpredseda NR SR Nech sa páči, pán poslanec. Skončili ste, či ešte chcete pokračovať? Hargaš, Ján, poslanec NR SR Asi som skončil. Neviem, či teda, ak máte nejaké otázky k tomuto, veľmi rád ich zodpoviem naozaj. Ja si myslím, že to naozaj dáva zmysel, druhýkrát to predkladáme. Verím, že to nebudeme musieť tretíkrát predkladať, lebo tentokrát to už prejde. Takže budeme si držať palce dnes o piatej, a ak by boli nejaké otázky, veľmi rád ich zodpoviem. Ďakujem za pozornosť.